อธิบดีกรมอุตุนิยมวิทยา ระบุ ช่วงสัปดาห์นี้ภาคเหนือและภาคตะวันออกเฉียงเหนือ จะมีฝนฟ้าคะนองและลมกระโชกแรงเกิดขึ้น
อธิบดีกรมอุตุนิยมวิทยา ระบุ ช่วงสัปดาห์นี้ภาคเหนือและภาคตะวันออกเฉียงเหนือ จะมีฝนฟ้าคะนองและลมกระโชกแรงเกิดขึ้น นาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เปิดเผยถึงสภาพอากาศของประเทศไทยในช่วงสัปดาห์นี้ว่า ตั้งแต่วันนี้ คลื่นอากาศในกระแสลมฝ่ายตะวันตกเคลื่อนไปสู่ภาคตะวันออกเฉียงเหนือ ขณะเดียวกันมวลอากาศเย็นจากจีนจะแผ่เข้าปกคลุมประเทศเวียดนามและทะเลจีนใต้ ส่งผลให้ลมตะวันออกเฉียงใต้พัดเข้ามาปกคลุมในภาคตะวันออกเฉียงเหนือและภาคตะวันออกของประเทศไทย ทำให้มีฝนฟ้าคะนองและลมกระโชกแรงเกิดขึ้น ขณะที่ ภาคตะวันออกเฉียงเหนือ อุณหภูมิจะลดลง 2-4 องศาเซลเซียส โดยเฉพาะที่จังหวัดอำนาจเจริญ ยโสธร ร้อยเอ็ด ศรีสะเกษ สุรินทร์ และอุบลราชธานี  ภาคเหนือ โดยเฉพาะที่จังหวัดเชียงราย เชียงใหม่ น่าน แพร่ พะเยา และลำปาง พื้นราบอุณหภูมิลดลง 1-3 องศาเซลเซียส ยอดดอยมีอากาศหนาวถึงหนาวจัด มีน้ำค้างแข็ง อุณหภูมิต่ำสุดอยู่ที่ 7 - 17 องศาเซลเซียส  ภาคกลาง อุณหภูมิลดลง 1-3 องศาเซลเซียส อุณหภูมิต่ำสุดอยู่ที่ 22 - 23 องศาเซลเซียส  ขณะที่ภาคใต้ คลื่นลมในทะเลฝั่งอันดามันและอ่าวไทย มีคลื่นสูง 1-2 เมตร อธิบดีกรมอุตุนิยมวิทยา กล่าวด้วยว่า ในช่วงสัปดาห์นี้ฝุ่นละอองขนาดเล็กที่เกิดขึ้นในพื้นที่กรุงเทพมหานครและปริมณฑล และภาคเหนือบางพื้นที่จะลดลง ซึ่งหลังจากนี้จะเกิดลมเบาทำให้ฝุ่นละอองขนาดเล็กเพิ่มมากขึ้น พร้อมขอให้ประชาชนดูแลสุขภาพอย่างต่อเนื่อง สำหรับประชาชนที่มีข้อสงสัยเพิ่มเติมสามารถติดตามการพยากรณ์อากาศจากกรมอุตุนิยมวิทยาได้ ที่เว็บไซต์ www.tmd.go.th หรือสายด่วน 1182